BMW vil have dagligstuen med ud i bilen

LAS VEGAS: BMW’s iNext koncept udvikler sig mere og mere, og på CES har de en ny conceptbil med. Og den ligner ikke noget, vi tidligere har set. Den er selvfølgelig elektrisk og bliver selvkørende – men derudover får den også personlige assistenter integreret, og interiøret minder mere om en dagligstue med hyggelige møbler end et læderhelvede med store træpaneler og masser af knapper.

Som et boutique hotel

BMW siger selv, at de har designet konceptbilen ud fra et designkoncept der er inspireret af et boutique hotel. De bruger forskellige stoftyper, og bagsædet er formet mere som en bænk end et “almindeligt” sæde. Holger Hampf, der er chef for BMWs designafdeling, mener ikke det er et problem at bilen er meget utraditionel:

“BMW i-serien har mandat til at gå nye veje – hvor de andre serier har mere ”sort læder” og traditionelt bildesign – iNext er den første bil, der virkelig prøver at få dagligstuen ind i bilen.”

Samarbejder med digitale giganter

BMW har slået pjalterne sammen med Alibaba, Alexa og Microsoft om at få intelligente løsninger med ud i bilen. Derfor fungerer den nye BMW sammen med både kinesiske Alibaba (i den kinesiske model) og Amazons Alexa i mere eller mindre hele verden. BMW arbejder også sammen med Microsoft Azure og Googles Assistent.

Realistisk vision

iNext kommer på markedet i løbet af et par år. Ofte har konceptbilerne dog ligget langt fra virkeligheden – men måske ikke denne gang:

“Meget af det, vi viser på iNext konceptbilen er meget realistisk, og vi kommer formentlig til at se ganske meget af det i den endelige bil der kommer på markedet om to år,” siger Holger Hampf til iNPUT.

BMW vil have dagligstuen med ud i bilen